Engeland wink vir | Netwerk24
Engeland wink vir
Deur Tandy-Lee Marinus 19 April 2019 06:00
Maxwell Fortuin, 'n leerder van Klein Nederburg Sekondêr, is gekies om in September saam met Tony Stoops se o.18-rugbyspan in Engeland te gaan toer.Foto:
Maxwell Fortuin, 'n leerder van Klein Nederburg Sekondêr, is gekies om in September saam met die Tony Stoops- o.18-rugbyspan in Engeland te gaan toer.
Vir die jong Maxwell van Smarty Town in Paarl-Oos, wat 'n gebrek aan sy linkerhand het, sal dit die eerste keer wees dat hy oorsee gaan toer.
'n Deposito van R7 500 moes voor 5 April betaal word en vir 'n oomblik het dit gelyk asof dit buite sy bereik was.
Maar, net toe dit lyk asof die geleentheid uit sy hande sou glip, is hulp 'n dag voordat die geld inbetaal moes word in die vorm van twee plaaslike broers, Davey en Gilbert de Kock, gestuur. Saam het die broers R10 000 aan hom geskenk om sy twee jaar lange droom moontlik te maak.
Davey het die Paarl-seun die afgelope twee jaar dopgehou en dit was die manier hoe hy, Maxwell, die bal dra, sy nederigheid teenoor die sport, dissipline en dat hy nie vrees vir sy opponent nie, wat uitgestaan het.
"Dit is 'n voorreg, veral vir my wat met 'n gebrek tussen bekwame spelers is. As ek kan uitstaan met so 'n gebrek sê dit baie van my talent.
"Verlede jaar toe ek nie gekies is nie, was ek baie teleurgesteld in myself, maar ek het nie daarin vasgekyk nie en besluit om hierdie jaar harder te werk. Toe ek die span haal, was dit nie eens vir my 'n verrassing nie," sê Maxwell, wat hoop om die kultuur en die manier hoe hulle rugby speel, te leer in Engeland.
Sedert die begin van sy sportloopbaan, wat insluit atletiek en rugby, probeer hy altyd om sy ouers te verras met wat hy aanpak en hulle motiveer hom om 'n beter mens en sportman te wees.
Buiten sy passie vir rugby het hy ook goud gewen by die Boland Paralimpiese Kampioenskappe in die 200 m- verspring.
Davey hoop dat die talentvolle speler 'n provinsiale span sal haal en dat hy vir altyd 'n voorbeeld sal wees vir leerders by die skool en so ook in die gemeenskap.
• (Oom) Tony Stoops is stigter van die Tony Stoops-rugbyfees wat jaarliks jong rugbyspelers kies om hulle 'n kans van 'n leeftyd te gee om oorsee te toer.